
ועדת הכספים 
 27/12/2011 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 946>
 מישיבת ועדת הכספים 
 יום שלישי, א' בטבת התשע"ב (27 בדצמבר 2011), שעה 11:00
<סדר היום:>
<1. צו תעריף המכס והפטורים ומס קנייה על טובין (תיקון מס' 7), התשע"א-2011 (שמנים צמחיים לצורך ייצור תחליפי חלב אם)>
<2. צו תעריף המכס והפטורים ומס קנייה על טובין (תיקון מס' 8), התשע"א-2011 (כרטיסים חכמים מהסוג המשמש במכשירי טלפון סלולארי ובממירים לטלוויזיה)>
נכחו:

<חברי הוועדה:> 
ציון פיניאן – מ"מ

רוחמה אברהם-בלילא

יצחק  וקנין

שי חרמש

<מוזמנים:> 
	שירלי אביבי
	–
	כלכלנית רשות המסים, משרד האוצר

	מנחם הסה
	–
	לשכה משפטית רשות המסים, משרד האוצר

	קובי בוזו
	–
	רשות המסים, משרד האוצר

	מיכל פליישר
	–
	מנהלת רגולציה, הוט

	עמי צדוק
	–
	מרכז המחקר והמידע, הכנסת


<ייעוץ משפטי: >
שלומית ארליך
<מנהל הוועדה:>
טמיר כהן
<קצרנית פרלמנטרית:>
חבר המתרגמים – אהובה שרון
<צו תעריף המכס והפטורים ומס קנייה על טובין (תיקון מס' 7), התשע"א-2011 (שמנים צמחיים לצורך ייצור תחליפי חלב אם)>
<צו תעריף המכס והפטורים ומס קנייה על טובין (תיקון מס' 8), התשע"א-2011 (כרטיסים חכמים מהסוג המשמש במכשירי טלפון סלולארי ובממירים לטלוויזיה)>
<היו"ר ציון פיניאן:>
אני פותח את ישיבת ועדת הכספים. על סדר היום צו תעריף המכס והפטורים ומס קנייה על טובין (תיקון מס' 7), התשע"א-2011 (שמנים צמחיים לצורך ייצור תחליפי חלב אם) וצו תעריף המכס והפטורים ומס קנייה על טובין (תיקון מס' 8), התשע"א-2011 (כרטיסים חכמים מהסוג המשמש במכשירי טלפון סלולארי ובממירים לטלוויזיה).
<שירלי אביבי:>
התיקון הזה הוא תיקון שהוא גם העלאה וגם הפחתה.  לפני כמה שנים פנו אלינו יצרני תחליפי חלב כדי שנסייע להם לפטור חלק מחומרי הגלם המיובאים על ידם, שאלה שמנים צמחיים. לאחר בחינה של הנושא אנחנו פטרנו את השמנים שמיובאים על ידי החברות האלה כדי לעזור לתעשייה המקומית. עם השנים הם שינו את הנוסחה שלהם, את הפורמולה בהתאם לתקנים בין לאומיים וכתוצאה מכך השמנים שהם ייבאו כבר לא נכנסו לקטגוריה שיצרנו להם בעבר.

מאחר וכך, אנחנו יצרנו להם קטגוריה חדשה שהיא לפי הכלל הישראלי ובעזרת הכלל הזה אנחנו מאפשרים להם לייבא את השמנים האלה לפי הפורמולה המיוצרת עתה.

תוצאה נלווית היא שאנחנו מבטלים את הסעיף שהיה קיים בעבר, אותו עשינו עבור היצרנים האלה שלא משתמשים יותר בפרט הזה כי הם לא יכולים לייבא דרכו.

<שי חרמש:>
זה מקל על התעשייה המקומית מול היבוא?

<שירלי אביבי:>
על תעשיית תחליפי החלב.

<היו"ר ציון פיניאן:>
אנחנו מצביעים על צו תעריף המכס והפטורים ומס קנייה על טובין (תיקון מס' 7), התשע"א-2011 (שמנים צמחיים לצורך ייצור תחליפי חלב אם).
הצבעה 
בעד אישור הצו – פה אחד

הצו אושר

<היו"ר ציון פיניאן:>
הצו אושר.

הצו הבא, צו תעריף המכס והפטורים ומס קנייה על טובין (תיקון מס' 8), התשע"א-2011 (כרטיסים חכמים מהסוג המשמש במכשירי טלפון סלולארי ובממירים לטלוויזיה).

<רוחמה אברהם-בלילא:>
זה עוד הפעם לעלות את המחיר לציבור, כך שהוא ישלם יותר עבור הכרטיסים?

<קובי בוזו:>
בצו יש שלושה שינויים. השינוי הראשון הוא באמת כרטיסים חכמים שזה מוצר נלווה או לממירים או לטלפונים סלולארים.

<רוחמה אברהם-בלילא:>
שכל צרכן היום משתמש בהם. לרוב הצרכנים יש טלפונים חכמים. 

<קובי בוזו:>
טלפונים סלולרים. נכון. מדיניות המיסוי היא לחייב במס קנייה טלפונים סלולרים ב-15 אחוזים וממירים ב-10 אחוזים. אנחנו רצינו ליצור כאן אחידות בין המיסוי של הכרטיס לבין המיסוי של החלק. 

<רוחמה אברהם-בלילא:>
למה?

<קובי בוזו:>
ברגע שאין אחידות במיסוי, מתחילים משחקים.
<רוחמה אברהם-בלילא:>
מה היה עד עכשיו?

<קובי בוזו:>
עד עכשיו היו משחקים.

<שי חרמש:>
יבואן עושה תרגיל כך שבמקום להביא את המכשיר כולו, הוא מתחיל להביא חלקים-חלקים.

<היו"ר ציון פיניאן:>
ואז הוא מרוויח הרבה יותר. הוא מוכר כל חלק בנפרד.

<רוחמה אברהם-בלילא:>
אבל בסופו של דבר מי זוכה? הצרכן זוכה לקבל את השירות היותר זול.

<שירלי אביבי:>
או שהיבואן לוקח את זה לכיס שלו ולא מגלגל את זה.

<רוחמה אברהם-בלילא:>
בשורה התחתונה, הצו הזה טוב לצרכן או לא טוב לצרכן? כמה יידרש הצרכן לשלם תוספת?

<שי חרמש:>
חמישה מיליון שקלים.

<רוחמה אברהם-בלילא:>
חמישה מיליון שקלים בשנה.

<קובי בוזו:>
לא, בבדיקה שאני עשיתי, ראיתי שלמשל הכרטיסים לממירים עולים בין ארבעה דולר לשמונה דולר. 15 אחוזים מזה, תעשי חשבון, זה יוצא תוספת לכרטיס של כשלושה שקלים.
<רוחמה אברהם-בלילא:>
כמה הצרכן ישלם? שלושה שקלים?

<קובי בוזו:>
אם הוא יגלגל את הכול, זה שלושה שקלים. את לא מחליפה את הכרטיס כל יומיים. את הממיר שאת קונה, את קונה פעם אחת ואם הוא מתקלקל , פעמיים מחליפים כרטיס. 

<רוחמה אברהם-בלילא:>
כאן עוד שלושה שקלים, שם עוד חמישה שקלים. במקום להקטין, אתה מעלה.

<קובי בוזו:>
אנחנו עובדים עכשיו על הצווים האלה, להפחית את מיסי הקנייה על כל האלקטרוניקה הבידורית. הצו הזה נכנס כבר ב-1 בספטמבר.

<רוחמה אברהם-בלילא:>
תביאו את הכול ביחד.

<קובי בוזו:>
הצו הזה כבר פועל. אנחנו באים חודשיים אחרי. הצווים האחרים שאנחנו מפחיתים את מיסי הקנייה, אנחנו נוציא צו שפוטר את הכול ממיסי קנייה. ברור שכשיצאו הצווים האלה, אנחנו לא נשאיר רק כרטיסים חכמים חייבים והמכשירים הסלולאריים לא.

<רוחמה אברהם-בלילא:>
אז תורידו את הכול?

<קובי בוזו:>
כן, ודאי.

<רוחמה אברהם-בלילא:>
גם על זה?

<קובי בוזו:>
ודאי.  אנחנו רוצים אחידות במיסוי. זאת המטרה.

<רוחמה אברהם-בלילא:>
אם אתה אומר שבקרוב אתה הולך להביא את זה, למה להעלות ואחר כך להוריד?

<קובי בוזו:>
כי הצו הזה פורסם.

<רוחמה אברהם-בלילא:>
מי שהעלה, אף אחד הרי לא יוריד גם אם מדובר בשקל אחד.

<יצחק  וקנין:>
לא זאת הכוונה. צווים מאושרים אוטומטית אבל יש לך חודשיים שאתה יכול להעביר את זה בוועדה.

<רוחמה אברהם-בלילא:>
בסופו של דבר יש כאן כוונה להוריד. אז למה להמשיך את הצו הזה אם יש כוונה להוריד? 

<היו"ר ציון פיניאן:>
אנחנו מצביעים על  אישור צו תעריף המכס והפטורים ומס קנייה על טובין (תיקון מס' 8), התשע"א-2011 (כרטיסים חכמים מהסוג המשמש במכשירי טלפון סלולארי ובממירים לטלוויזיה).

הצבעה 
בעד אישור הצו – רוב
נגד – 1

נמנע - 1

הצו אושר

<רוחמה אברהם-בלילא:>
אני מתנגדת. אני חושבת שהיה צריך להביא הכול ביחד.

<קובי בוזו:>
יש עוד שני שינויים קלים בצו הזה.

<רוחמה אברהם-בלילא:>
שי, אתה היית בעד או נגד? אתה צריך להצביע אתי.

<היו"ר ציון פיניאן:>
הוא נמנע. כבר הצבענו. 

<רוחמה אברהם-בלילא:>
שערורייה.  אם הוא היה מצביע אתי, זה לא היה עובר.

<היו"ר ציון פיניאן:>
היית אומרת את זה, היינו עושים גיוס. בחמש דקות מגייסים ומעבירים.

<שי חרמש:>
הוא היה שם רביזיה ומביא לכאן ארבעה חברים.

<היו"ר ציון פיניאן:>
תמשיך.

<קובי בוזו:>
יש שני שינויים טכניים. אין כאן תוספת הכנסות.  כשהוצאנו תעריף מכס בשנת 2007 עשינו שינוי בכל הסעיפים והכנסנו בטעות, בסעיף 1, מדי חשיפה. היינו צריכים להעביר את זה לסעיף אחר. מה שעשינו זה ביטלנו את הסעיף בו הכנסנו את מדי החשיפה והעברנו אותם באותו שיעור מכס.

<רוחמה אברהם-בלילא:>
תסביר לי מה זה המכס הזה.

<קובי בוזו:>
יש מכס על מדי חשיפה.
<רוחמה אברהם-בלילא:>
מה זה מדי חשיפה?

<קובי בוזו:>
מדי חשיפה, מדים שמודדים את האור ואומרים לך מה מידת האור שיש לך, אם זה במצלמה או משהו כזה. יש על זה מכס והוא היה בפרט איקס ואנחנו עכשיו העברנו את מדי החשיפה – ראינו שהסיווג העולמי לא אמור להיות באיקס אלא אמור להיות ב-ואי. מחקנו אותו מאיקס ושמנו אותו ב-ואי. 

<רוחמה אברהם-בלילא:>
זאת תקנה טכנית בלבד.

<קובי בוזו:>
כן. 

<שירלי אביבי:>
המכס נשאר אותו הדבר ולא עלה.

<קובי בוזו:>
יש עוד שינוי.

<רוחמה אברהם-בלילא:>
למה אנחנו מצביעים ורק אחרי כן מביאים את התיקונים? 

<היו"ר ציון פיניאן:>
אני מסכים אתך. לא ידעתי שיש תיקונים ואני מתנצל. אני אשם. את חטאי אנכי מזכיר היום.

<יצחק  וקנין:>
הלוואי שכל החטאים יהיו כשלך.

<קובי בוזו:>
השינוי הנוסף. בדקנו וראינו שיש לנו בצו תעריף המכס פטור מותנה על לבדים ארוגים לייצור ביטנה. במסגרת ניכוי שעשינו בצו התעריף ראינו שבפרט הזה לא משתמשים כבר שנים רבות. ביטלנו את הפרט הזה. התייעצנו עם משרד התעשייה וראינו שאנחנו יכולים לבטל אותו. אנחנו מביאים את זה כאן לאישור הוועדה.

<יצחק  וקנין:>
אני ראיתי כתבה על הנושא הזה אבל אולי אני טועה. אתה מדבר על צמר.

<קובי בוזו:>
אלה בדים לייצור ביטנה.

<יצחק  וקנין:>
כן. על זה ראיתי כתבה, אני חושב לפני שבועיים. בכתבה נאמר שחלק מהיבואנים מתנגדים למהלך הזה.

<שירלי אביבי:>
בהמלצות טרכטנברג היו הפחתת מכסים גם על מוצרי טקסטיל שמהווים חומר גלם לתעשיית הטקסטיל, ביניהם היו כל מיני מינים עשויים וקציץ סיבים. לזה התעשייה התנגדה ושלחה אלינו את התנגדותה. כתוצאה מההתנגדות שלה, שר האוצר שקל וככל הנראה הוא לא מתכוון להפחית את שיעור המכס על הפרטים האלה.

<יצחק  וקנין:>
נכון. זה מה שראיתי.

<היו"ר ציון פיניאן:>
ביקשו ממני להקריא את הצו ולכן אני מקריא אותו.

צו תעריף המכס והפטורים ומס קנייה על טובין (תיקון מס' 8), התשע"א-2011 (כרטיסים חכמים מהסוג המשמש במכשירי טלפון סלולארי ובממירים לטלוויזיה).

תודה. אנחנו סוגרים את הישיבה וממשיכים בסדר היום בשעה 12:00, אז תתחדש הישיבה בניהולו של יושב ראש הוועדה הקבוע.

<שי חרמש:>
אני מבקש שהוועדה תברך את היושב ראש שעשה את מלאכתו נאמנה בהיעדר היושב ראש הקבוע.

<היו"ר ציון פיניאן:>
תודה רבה.

<הישיבה ננעלה בשעה 11:00>
